Ja lasin oma auto põhjalikult ära pesta. Ei läind veerand  tundigi, kui päiksest lõõskavasse taevasse ilmus pirakas äiksepilv, mis vastpestud masina ilusti poriseks kastis :) Teine hea nipp vihma väljanõidumiseks on võtta ette kogu korteri põhjalik aknapesu, aga see on rohkem mu proua ämma rida.  Muide, Jõgeval maksis ühe  väga tolmuse  auto seest ja väljast puhtaksrookimine 400 krooni. Jätkunuks mul kalki südant tingida, oleks sellestki hinnast alla saanud.    Puhkus läheb üldiselt kenasti. Auto sai oma  tolmusahmaku mõned päevad tagasi Põltsamaa ja Vaibla vahel, kust osalt oli asfalt üles võetud, suuremalt osalt aga pole teist kunagi olnudki. Õnneks ei olnud liiklus kuigi tihe, vana Mulgimaa kolkad aga on mulle alati südamelähedased olnud. Vaibla oli ka vana koha peal, naine ja ämm said oma nostalgialaksu ilusti kätte - sügaval vene ajal olid nad sealses puhkebaasis püsikunded. Pidin nõustuma, et rand on ikka täiega alla käinud - minu puhul polnud argumendiks mitte küll logadi infrastruktuur, vaid kohutavas koguses  eriti tigedaid parmusid ja muid kurje putukaid. Aga põhi oli ilus liivane ja vesi mõnus soe :)    Eile oli lapse sünnipäev. Kuna mõned külalised jäid laekumata, tuli lõplikuks koguseks 1,5 liitrit näo peale. Õnneks sedapuhku veel jäätist...    Habe hakkab ka juba tagasi kasvama. Kui selle puhkuse puhul maha ajasin, oli laps väga pettunud: "Sa pole enam üldse enda nägu!" Ja käskis kiiresti uue habeme kasvatada...    Uvitav, mis küll mõlgub selle meistri mõttes, kes akende  talviseks tihendamiseks mõeldud porolooniriba silikooniga aknaraami külge kleebib? Kui te vaid teaksite, kui kuradi keeruline on seda tolle paljukannatanud raami küljest kätte saada! Külge teda jätta ka ei saa, sest see neetud silikoon ei võta uut värvi peale :(    Lõunapoolses magamistoas on EMT mobiilset internetti hästi veider kasutada: toetad läpaka tugitooli parempoolsele käetoele, on kiirus 0,236 MB, kui aga ära väsid ja asendit muudad, siis vasakpoolsel käetoel on kiiruseks 3,6 MB...    Ma ei tea, kas see nüüd paranähtuste alla liigitub, aga Kaja blogi, mis kohaliku külawifi kanalit pidi jookseb kui kulda, pole EMT mobiilse interneti otsast kättesaadav. Uvitav, kas Kaja ise ka seda teab? :)